ለግንቦት ሰባት ምክር የሚለግሱ ሰዎች እንዲህ ሲሉ ይደመጣሉ፡፡ ግንቦት ሰባት አሥመራ ላይ መሽጎ ለኢትዮጵያ ምንም ለውጥ ስለማያመጣ ሌላ አዋጪ ሥልት ቢቀይስ ይሻለዋል፡፡ የሚዲያ ትግል አንድን ሀገር ነፃ አውጥቶ አያውቅም፡፡ “አሥር አረንጓዴ ጠርሙሶች በግድግዳ ላይ … ድንገት አንዱ ወድቆ ቢሰበር ዘጠኝ ይቀራል” ይባል የነበረውን የሂሣብ ማስተማሪያ ዘዴ ለውጠው “አንድ መቶ አማሮች በግድግዳ ላይ፣ ድንገት ዘጠና ዘጠኙ ወድቀው ቢሞቱ ስንት አማሮች ሞቱ” በሚል ተክተው ልጆቻቸው አማራን አምርረው እንዲጠሉ ከሚያስተምሩ ወያኔዎችና ሻዕቢዎች ለዚህች ሀገር መቅሰፍት እንጂ ደግ ነገር አይኖርምና ብዙ ሳይረፍድ ሌላ መላ ፈልጉ፡፡ “አገባሻለሁ ያለሽ ላያገባሽ፣ ከባልሽ ጋር ሆድ አትባባሽ” ይባላልና ከሃያና ሰላሳ ሚሊዮን አማራ ጋር ቂም ከምትያያዙ አካሄዳችሁን ፈትሹ፣ አስተካክሉም፡፡ ካልሆነላችሁም ሁሉንም ነገር ተውትና በሰላም ኑሩ፤ በካፈርኩ አይመልሰኝ እናንተንም ሀገራችሁንም አትጉዱ፡፡ ኢትዮጵያን እንደሆነ ፈጣሪዋ አይተዋትም፡፡ ይዋል ይደር እንጂ ነፃ መውጣቷ አይቀርም፡፡ እናም ከመጥፎ ባል ፈት ሆኖ በግልሙትና መኖርም ወርቅ ነውና ሰድባችሁ ለሰዳቢ ከምታጋልጡን ይልቅ ሁሉም ይቅርባችሁና በየምትኖሩበት ሀገር የስደት ኑሯችሁን እስከነፃነት ቀን ድረስ ኑሩ፡፡ እናንተን ተስፋ እያደረገ አንጋጥጦ የሚጠብቀው የሕዝብ ቁጥር ብዙ ነው፡፡ እናንተን ተማምኖ ወደትግል በመግባት የጠላቶቹ ጭዳ ሆኖ የሚቀረውም ብዙ ነው፡፡ አሥመራ ገብቶ ያለቀውን የአማራ ልሂቅና ታጋይ በቤቱ ይቁጠረው ብቻ የምናልፈው አይደለም፡፡ እናንተ ግን አያርማችሁም፡፡ ዘላለም እዚያው ናችሁ፡፡ የራሱን ሕዝብ እንደጊንጥ እየነደፈ ከሚጨርስና በእሳት ወላፈን እየገረፈ ሀገሪቱን ባዶ ሊያስቀር ምንም ካልቀረው ዕብድ ሰው አንድም ነገር አታገኙምና ከምጣድ በማይወጣ የተስፋ ዳቦ ሕዝብን ዕንቁልልጭ ከምትሉና ለትዝብት ከምትዳረጉ ወደሰላማዊ ኑሯችሁ ተመለሱ፤ በቃ “ሞክረው ነበር አልሆነላቸውም” ቢባልም ለታሪክ ድርሣን ትበቃላችሁና ምንም ማለት አይደለም፡፡ የአንድን ነገር አዋጭነት ለማረጋገጥ አሥር ዓመት ከበቂ በላይ ነው፡፡ ለልባም ሦስት ቀናትም በቂ ናቸው፡፡ ለሰነፍ ደግሞ ሦስት ወራትም ብዙ ናቸው፡፡ አሥር ዓመት ግን ከዚያች የበሬው የአባለዘር ኮረጆ ይወድቅልኛል ብላ ስትከተለው እንደዋለች ከሚወራላት ቀበሮ የበለጠ ስም የሌለው ሞኝነት ነው፡፡ ከዚህ ባለፈ ደግሞ ሕይወቱን ለማትረፍ መከራ ስቃዩን የሚያየውን የአማራን ሕዝብ በታሪካዊ ጠላቶቹ ላይ ተደርቦ ደንቃራ መሆን ታሪክ ራሱ ይቅር የማይለው ትልቅ ጥፋት ነው፡፡ ቢቻል መርዳት እንጂ ማደናቀፍና ጥረትን ማንኳሰስ ተገቢ አይደለም፡፡
